Temmut si lfeṛḥ mi asen-tesla katen-d di tewwurt. Nettat segmi tesla fɣen-d ttḥewisen ɣef tin i yesɛan taḍadect taṭuṭaḥt i deg ara tekcem txatemt-nni, siwa Ṛebbi i yeẓṛan ansa i as-d-tusa tikti tekker temceḍ acebbub-is s ṭbeɛ, thegga iman-is telsa taqendurt-is timfeḍit i yesɛan icarcifen imfeḍiyen, tarqem s tyuqtin. Ciṭ kan tesla kkaten-as-d di tewwurt, ssawlen-as-d akken ad tṛuḥ ɣer ugeldun, tesbur taglimt-nni n zzayla teldi-d tawwurt s kra n win itt-iwalan yettaḍsa fell-as, nnan-as isuter-itt-id ugellid ula d nettat ad tqis taxatemt-nni, wwin tilemẓit leḥḥun ttaḍsan. Ageldun akken itt-iwala yeldi imi-s ur yumin ara d tinna i iwala ass-nni tecbeḥ ara yettewali zdat-s s teglimt n zzayla.